ཉེར་སྤྱོད་ཀྱིས་བསྐོར་བ་དང་། རང་གི་མདུན་དུ་རྡོར་དྲིལ་མེ་ཏོག་སོགས་མཁོ་བའི་ཡོ་བྱད་བཤམ་མོ། །གཉིས་པ་ནི། སློབ་དཔོན་རང་ཉིད་ཀྱིས་མཆོད་པ་རྣམས་བཛྲ་ཨ་མྲྀ་ཏ་སོགས་ཀྱི་བསང་། སྭ་བྷཱ་ཝ་སོགས་ཀྱིས་སྦྱངས། སྟོང་པའི་ངང་ལས་ཨོཾ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་འོད་དུ་ཞུ་བ་ལས་བྱུང་བའི་མཆོད་ཡོན་ཞབས་བསིལ་སོགས་ནས་ཤབྡ་ཨཱཿཧཱུྃ་དང་དྷརྨཱ་ར་ཎི་བཅས་པས་སྤྱི་ལྟར་བྱིན་གྱིས་བརླབས། འདིའི་སྒྲུབ་ཐབས་སྐྱབས་འགྲོ་ནས་བཟླས་པའི་མཇུག་གི་འདོད་དོན་གསོལ་བ་གདབ་པའི་བར་གོང་བཞིན་ཉམས་སུ་བླང་ངོ་། །མདུན་བསྐྱེད་ཚོམ་བུ་གཏོར་མ་དང་བཅས་པ་ལ་དམིགས་ཏེ་བསང་སྦྱངས། སྟོང་པའི་ངང་ལས་ཨེ་ལས་ཆོས་ཀྱི་འབྱུང་གནས་སོགས་ནས། གཉིས་ཀ་དབྱེར་མེད་དུ་ལྷར་བསྐྱེད་ནས་ཡེ་ཤེས་པ་མདུན་བསྐྱེད་ལ་གཉིས་སུ་མེད་པར་བསྟིམ་པའི་བར་བདག་མདུན་གྱི་ཁྱད་པར་ཅུང་ཟད་མ་གཏོགས་འདྲ། དེ་ནས་མཆོད་པ་བྱིན་རླབས་གོང་ལྟར་བྱས་ལ། ཨོཾ་ཧ་ཡ་གྲི་ཝཱ་ས་པ་རི་ཝཱར་རེ་རེའི་འགོར་སྦྱར་བའི་བཛྲ་ཨརྒྷཾ་ནས་ཤབྡ་ཨཱཿཧཱུྃ་གིས་བར་གྱིས་མཆོད། སྤྱན་རས་གཟིགས་སྤྲུལ་ཧྲཱིཿལས་ཁྲོ་བོའི་སྐུ། །ཆོས་རྗེ་འོད་དཔག་མེད་པ་རྡོ་རྗེ་ཆོས། །ལོག་འདྲེན་བགེགས་ཀྱི་ཚོགས་རྣམས་འདུལ་མཛད་པ། །རྟ་མགྲིན་རྟ་སྐད་བཞད་ལ་ཕྱག་འཚལ་བསྟོད། །ཞེས་པས་བསྟོད། འབུལ་གཏོར་བསང་སྦྱངས། སྟོང་པའི་ངང་ལས་ཨ་ལས་ཡེ་ཤེས་ཀྱི་ཀ་པཱ་ལ་ཡངས་ཤིང་རྒྱ་ཆེ་བའི་ནང་དུ་ཧཱུྃ་ཞུ་བ་ལས་བྱུང་བའི་གཏོར་མ་ཤ་ལྔ་བདུད་རྩི་ལྔ་ཡེ་ཤེས་ལྔ་རྣམས་ཞུ་བ་ལས་བྱུང་བའི་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ་ཧོཿལན་གསུམ་བརྗོད་པས་བྱིན་གྱིས་བརླབས་ནས། མདུན་བསྐྱེད་ཀྱི་ལྗགས་ལས་འོད་ཀྱི་སྦུ་གུ་བྱུང་བས་གཏོར་མ་གསོལ་བར་མོས་ལ། ཨོཾ་ཧྲཱིཿཔཏྨཱནྟ་ཀྲྀཏ་སོགས་སྔགས་ཀྱི་མཐར། ཨི་དམ་བ་ལིཾ་གྲྀཧྞཱ་པ་ཨ་གྲྀཧྞཱ་པ་ཡ། ཁ་ཁ་ཁཱ་ཧི་ཁཱ་ཧི་ཞེས་པ་ལན་གསུམ་མམ་བདུན་གྱིས་ཕུལ་ལ་མཚན་སྔགས་སྔོན་འགྲོའི་ཉེར་སྤྱོད་དང་། བསྟོད་པ་གོང་བཞིན་གྱི་མཐར། མཆོད་སྦྱིན་གཏོར་མ་འདི་བཞེས་ལ་ཞེས་སོགས་ནས། ཡིད་ལ་འདོད་པ་ཀུན་འགྲུབ་མཛོད། །ཅེས་པའི་བར་གྱི་འདོད་དོན་གསོལ་བ་གདབ། གཞི་བདག་ལ་གཏོར་མ་ཡོད་ན་འབུལ། མདུན་བསྐྱེད་ལ་དམིགས་པའི་བཟླས་པ་ཅི་ནུས་བྱས་རྗེས། ཁྲོ་བོའི་རྒྱལ་པོ་རྟ་མཆོག་རོལ་པས་བདག་དང་སློབ་མ་རྣམས་ཀྱི་ནད་གདོན་བགེགས་རྣམས་ཞི་ཞིང་ཚར་གཅོད་པའི་ཕྲིན་ལས་མཛད་དུ་གསོལ། ཞེས་གསོལ་བ་གདབ་བོ། །དེ་ནས་སློབ་མ་བོས་ཏེ་གྲལ་དུ་འཁོད་པ་ལ། མེ་ཏོག་བཀྱེ་བསྡུ་གྲུབ་ནས། སེམས་བསྐྱེད་གསལ་གདབ། འདིར་གང་གསན་པར་བྱ་བའི་བྱིན་གྱིས་བརླབས་པ་ནི། ཁྲོ་བོའི་རྒྱལ་པོ་རྟ་མཆོག་རོལ་པ་སྟེ། དེའང་དཔལ་ལྡན་ཤངས་པ་བཀའ་བརྒྱུད་པར་བརྒྱུད་པ་རིན་ཆེན་སྣ་བདུན་དུ་གྲགས་པ་ལས། བརྒྱུད་པ་ལྔ་པ་དབོན་སྟོན་སྐྱེར་སྒང་པ་དེ་ཉིད་ཀྱི་མནལ་ལམ་འོད་གསལ་ཆོས་སྐུའི་ངང་ལས་དག་པའི་ཞིང་ཁམས་རབ་འབྱམས་སུ་བགྲོད་དེ། སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པ་ལས་ཆོས་གསན་པར་མཛད། ཁྱད་པར་ཤིང་ཕོ་རྟའི་ལོ་དགུན་ཟླ་རྭ་བའི་ཚེས་བཅུ་བདུན་གྱི་ཐོ་རངས་མནལ་ལམ་བཟུང་ནས། ཨཽ་ཌྱཱན་མཁའ་འགྲོའི་གནས་དཔལ་རི་པདྨ་འོད་ཀྱི་གཞལ་ཡས་སུ་བྱོན། སློབ་དཔོན་ཆེན་པོ་པདྨ་འབྱུང་གནས་དང་ཞལ་མཇལ་ཏེ། དེ་ཡང་བོད་ན་ཆོས་བྱེད་པ་སྤྱིར་ལྷ་སྲིན་སྡེ་བརྒྱད་དང་ཁྱད་པར་ཏེ་སྲོག་བདག་རྒྱལ་འགོང་གིས་གནོད་འཚེ་ཆེ་བར་འདུག་པས། དེའི་གཉན་པོར་རྟ་མགྲིན་གྱི་སྒྲུབ་པ་ཁྱད་པར་ཅན་ཞིག་ཐུགས་ལ་འདོགས་པར་ཞུ་ཞུས་པས། སློབ་དཔོན་ཆེན་པོ་དེ་རྟ་མགྲིན་དམར་པོ་ཞལ་གསུམ་ཕྱག་དྲུག་པ་ཅིག་ཏུ་གྱུར་ནས་རྟ་སྐད་ཐེང་གསུམ་བཏོན་པས། སྣང་སྲིད་ཀྱི་མ་མོ་ལ་སོགས་པ་དེར་འདུས། ཚོགས་ཀྱི་འཁོར་ལོ་ཚུལ་བཞིན་དུ་བྱས་ནས། དབོན་སྟོན་སྐྱེར་སྒང་པ་ལ་རྟ་མགྲིན་གྱི་དབང་བསྐུར་བར་མཛད། འདི་སྐོར་གྱི་གདམས་པ་རྣམས་སྙེ་མོ་ནས་སྔགས་པ་ཞིག་གིས་གཏེར་ནས་སྤྱན་དྲང་བ་ཡོད་པས་དེ་ལའང་ཞུས་ཤིག་གསུངས། མནལ་སད་པ་དང་རིམ་གྱིས་གཏེར་སྟོན་རྒྱ་གངས་རི་བ་སངས་རྒྱས་དབང་ཆེན་ཞེས། ཐང་ཡིག་ཏུ་འབྱུང་བའི་སྙེ་མོ་གཞུ་ཡས་གནོད་སྦྱིན་འབར་ཞེས་པའང་འདིའི་མཚན་གྱི་རྣམ་གྲངས་ཡིན་པས་དེ་ལས་གཏེར་བྱོན་གྱི་གདམས་པ་རྣམས་ཀྱང་ཞུས་པས་བཀའ་གཏེར་ཆུ་བོ་གཉིས་འདྲེས་སུ་གྱུར་ཏེ། འདིའི་སྒོ་ནས་འགྲོ་ཕན་ཤིན་ཏུ་ཆེ་བ་བྱུང་བས། རྟ་མགྲིན་སྐྱེར་སྒང་ལུགས་ཞེས་ཕྱོགས་ཀུན་དུ་གྲགས་པ་བྱུང་། དེའི་བརྒྱུད་པ་དྲུག་པ་གཉན་སྟོན་སྦས་པའི་རྣལ་འབྱོར་ལ་གནང་། དེས་ཞག་ཉི་ཤུ་རྩ་གཅིག་ཏུ་བསྒྲུབས་པས་ཞལ་མངོན་སུམ་དུ་གཟིགས། དབུས་ཀྱི་དཀར་ཆུང་རྒྱལ་པོ་ལ་སོགས་པ་དཀོར་བདག་རྣམས་འཁྲུགས་ཏེ། གནོད་པའི་སྨྱོ་བ་བརྒྱད་ཅུ་ཙམ་ཡང་འདིའི་སྒོ་ནས་བཏུལ། རྒྱལ་པོ་ཁོས་གླགས་ལྟ་རུ་བྱུང་བ་ལ་བྱམས་སྙིང་རྗེ་ཚད་མེད་དུ་བསྒོམས་པས། ཁོས་གུས་པའི་སྒོ་ནས་ཕྱག་ཞུམ་ཞུམ་བཙལ། དེ་ཕྱིན་ཆད་ཁོང་ལ་ཞེ་ནས་མོས་ཤིག གཏིང་ནས་ཐུལ་བ་ཡིན་གསུངས། དེས་འགྲོ་མགོན་སངས་རྒྱས་སྟོན་པ་ལ་གནང་། དེ་ནས་བཟུང་སྟེ་བདག་ཅག་གི་རྩ་བའི་བླ་མ་རྣམས་ཀྱི་བར་དུ་བརྒྱུད་དེ་བྱོན་པ་ཡིན་པས་ཡིད་ཆེས་པའི་གནས་སུ་མཛད་འཚལ། བརྒྱུད་པ་དེ་ལས་བྱུང་བའི་རྗེས་སུ་གནང་བའི་རིམ་པ་འབུལ་བ་ལ། སློབ་དཔོན་གྱི་བྱ་བ་རྣམས་གྲུབ་ཟིན། སློབ་མ་ལ་བྱ་བའི་ངོ་སྐལ་དུ་གྱུར་པ་ལ། སློབ་དཔོན་ཁྲོ་རྒྱལ་རྟ་མཆོག་རོལ་པར་གསལ་བ་ལ་རྗེས་གནང་ཟབ་མོ་ཞུ་བའི་ཡོན་དུ་དམིགས་ཏེ་མཎྜལ་འབུལ་དུ་གཞུག ཐམས་ཅད་མཁྱེན་པའི་སྟོན་པ་པོ། །འཇིག་རྟེན་གསུམ་གྱི་འདྲེན་མཛད་ལྷ། །འཁོར་བ་འདམ་གྱི་ཚོགས་ནང་དུ། །བྱིང་བ་སྐྱབས་མེད་བདག་ལ་སྐྱོབ། །རྡོ་རྗེའི་བླ་མར་མཛད་དུ་གསོལ། །ལན་གསུམ་གྱིས་གསོལ་བ་གདབ། རྒྱུད་དག་པར་བྱ་བའི་སླད་དུ། ཁྱེད་རྣམས་ཀྱི་མདུན་གྱི་ནམ་མཁར་བླ་མ་དང་གཉིས་སུ་མེད་པའི་ཁྲོ་བོའི་རྒྱལ་པོ་རྟ་མཆོག་རོལ་པ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བའི་སྤྱན་སྔར་ཡན་ལག་བདུན་པ་བགྱི་སྙམ་པས་རྗེས་ཟློས་མཛོད། དཀོན་མཆོག་གསུམ་ལ་སོགས་ལན་གསུམ། རྗེས་གནང་གི་གཞི་ལུས་བསྒྲུབ་པའི་སླད་དུ་དམིགས་པ་འདི་བཞིན་དུ་གནང་བ་ཞུ། སློབ་དཔོན་རྟ་མཆོག་རོལ་པར་གསལ་བའི་ཐུགས་ཀ་ནས་འོད་ཟེར་དམར་པོ་ཚ་ཞིང་སྲེག་པ་བཟོད་པར་དཀའ་བ་དཔག་ཏུ་མེད་པ་འཕྲོས། ཁྱེད་རང་རྣམས་ཀྱི་ལུས་ལ་ཕོག་པས་སྐུ་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་དང་ནད་གདོན་བགེགས་དང་རྣམ་སྨིན་གདོས་བཅས་ཀྱི་ཕུང་པོ་བསྲེགས་སྦྱངས། བྱང་ཞིང་དག་པར་བྱས། ལུས་འོད་ཀྱི་གོང་བུར་གྱུར། དེ་ལ་དམིགས་པ་ཨོཾ་སྭ་བྷཱ་ཝ་སོགས་བརྗོད་པས་སྟོང་པར་གྱུར། སྟོང་པའི་ངང་ལས་ཨེ་ལས་ཆོས་ཀྱི་འབྱུང་གནས་ཞེས་པ་ནས། གནས་གསུམ་བྱིན་གྱིས་བརླབས་པའི་བར་བདག་བསྐྱེད་བཞིན་བསྐྱེད། དེ་རྣམས་གཞི་དགོད་པ་ཡིན། དངོས་གཞི་ལ། དབང་བཞི་བྱིན་རླབས་ཀྱི་ཚུལ་དུ་བསྐུར་བ་དང་། ལྷ་དངོས་ཀྱིས་བྱིན་གྱིས་བརླབས་པ་གཉིས་སུ་ཡོད་པའི་དང་པོའི་སླད་དུ་དམིགས་པ་འདི་བཞིན་དུ་གནང་བར་ཞུ། སློབ་དཔོན་དང་མདུན་བསྐྱེད་གཉིས་ཀ་རྟ་མཆོག་རོལ་པ་དངོས་ཡིན་སྙམ་པའི་གུས་འདུད་བྱས་པས། སློབ་དཔོན་དང་མདུན་བསྐྱེད་གཏོར་མ་གཉིས་ཀ་རྟ་མཆོག་རོལ་པར་གསལ་བའི་དཔྲལ་བའི་ཨོཾ་ལས་འོད་ཟེར་དཀར་པོ་སྐྱ་བུན་འཕྲོས་པའི་སྣ་ལས་རྟ་མགྲིན་དཀར་པོ་སྐུ་ཆུང་ལ་ཡན་ལག་རགས་པ་མེ་དཔུང་འབར་བ། ཞལ་གཅིག་ཕྱག་གཉིས་པ་དཔག་ཏུ་མེད་པ་འཕྲོས། ཁྱེད་རང་རྣམས་ཀྱི་དཔྲལ་བ་ནས་ཞུགས། ལུས་ཀྱི་ནང་ཐམས་ཅད་གང་བས་ལུས་ཀྱི་སྒོ་ནས་བསགས་པའི་སྡིག་སྒྲིབ་དང་ནད་གདོན་ཐམས་ཅད་ཞལ་དུ་དམར་འཇིལ་གྱིས་གསོལ། སྐུ་ལུས་ཀྱི་མེ་དཔུང་གི་འོད་ཀྱིས་ཀྱང་གཞོབ་ཐུལ་གྱིས་བསྲེགས། རོ་མ་རྣམས་ཀྱང་མཚོན་ཆ་སྣ་ཚོགས་བས་གཏུབས། སྐུ་དགེས་པའི་གར་མཛད། གསུང་སྔགས་ཀྱི་སྒྲ་བསྒྲགས་པས་ལུས་སེམས་ཀྱི་སྟེང་དུ་བདེ་ཆེན་གྱི་ཡེ་ཤེས་བསྐྱེད། བུམ་དབང་ཐོབ། སྐུའི་བྱིན་རླབས་མ་ལུས་པ་ཞུགས་བྱུང་སྙམ་པའི་མོས་པ་མཛོད། ཧྲཱིཿཔདྨ་ཏ་ཀྲིཏ་སོགས་བརྗོད་ཅིང་རོལ་ཆེན་ནམ་དྲིལ་གསིལ་བྱ། ཞེས་པ་ནི་སྐུའི་བྱིན་གྱིས་བརླབས་པ་ཡིན། དེ་བཞིན་དུ་གཉིས་ཀའི་མགྲིན་པའི་ཨཱཿདམར་པོ་ལས་འོད་ཟེར་དམར་པོ་བུན་གྱིས་འཕྲོས་པའི་སྣ་ལས་རྟ་མགྲིན་དམར་པོ་སོགས་སྔར་ལྟར་རིགས་འགྲེ་ཞིང་། སྔགས་བརྗོད་དྲིལ་གསིལ་བྱ། འདི་ལ་ངག་གི་སྒོ་ནས་བསགས་པའི་ཞེས་དང་། གསང་དབང་ཐོབ། གསུང་གི་བྱིན་རླབས་ཞུགས། ཞེས་འདོན་པ་བསྒྱུར། དེ་བཞིན་དུ་ཐུགས་ལ་དང་། ཡིད་ཀྱི་སྒོ་ནས་བསགས་པའི་ཞེས་དང་། ཤེས་རབ་ཡེ་ཤེས་ཀྱི་དབང་ཐོབ། ཐུགས་ཀྱི་བྱིན་རླབས་ཞེས་སོགས་འདོན་པ་བསྒྱུར། ལྟེ་བ་ནས་འོད་ཟེར་མཐིང་ག་འཕྲོས་པའི་སྣ་ལས་རྟ་མགྲིན་མཐིང་ག་སྐུ་ཆུང་ལ་ཞེས་པ་ནས། སྔགས་དང་དྲིལ་གསིལ་གྱི་བར་རིགས་འགྲེ། འདི་ལ་ཡང་ལུས་ངག་ཡིད་གསུམ་ཀའི་སྒོ་ནས་བསགས་པའི་ཞེས་དང་། དབང་བཞི་པ་ཐོབ། སྐུ་གསུང་ཐུགས་ཡོན་ཏན་ཕྲིན་ལས་དང་བཅས་པའི་བྱིན་རླབས་མ་ལུས་བཞུགས། ཞེས་སོགས་འདོན་པ་ཅུང་ཟད་བསྒྱུར། ཞེས་པའི་སྐུ་གསུང་ཐུགས་གསུམ་ཆར་གྱི་བྱིན་གྱིས་བརླབས་པ་ཡིན། གཉིས་པ་ལྷ་དངོས་ཀྱིས་བྱིན་གྱིས་བརླབ་པ་ནི། གཏོར་མ་སྤྱི་བོར་བཞག་ལ། ཧྲཱིཿཔདྨ་ཏ་ཀྲིཏ་སོགས་ཚར་གཅིག་བརྗོད་ལ། གཏོར་མ་འདི་ཉིད་སྔར་ཡོད་གསལ་གདབ་པའི་ཚུལ་གྱིས་ཁྲོ་བོའི་རྒྱལ་པོ་རྟ་མཆོག་རོལ་པའི་སྐུར་གསལ་བའི་སྟེང་གི་ནམ་མཁར་སློབ་དཔོན་པདྨ་འབྱུང་གནས་ལ་སོགས་པའི་རྩ་བརྒྱུད་ཀྱི་བླ་མ། གཡས་སུ་དཔའ་བོ་བསམ་གྱིས་མི་ཁྱབ་པ། གཡོན་དུ་དཔའ་མོ་བསམ་གྱིས་མི་ཁྱབ་པ། མཐའ་སྐོར་ཀུན་དུ་བཀའ་སྡོད་དམ་ཅན་རྒྱ་མཚོ། ནོར་ལྷ་གཏེར་བདག་གིས་ཚོགས་ཀྱིས་བསྐོར་བ་ཁྱེད་རང་རྣམས་ལ་ཐུགས་བརྩེ་བ་ཆེན་པོས་དགོངས། འུར་འུར་ཆེམ་ཆེམ་བཞུགས་པས་གནོད་བྱེད་ཀྱི་གདོན་བགེགས་སྡིག་སྒྲིབ་བར་ཆད་མི་མཐུན་པའི་ཕྱོགས་རྣམས་ཞལ་དུ་དམར་འཇིལ་གསོལ་བའི་མོས་པ་མཛོད། ཧྲཱིཿཔདྨ་ཏ་ཀྲིཏ་སོགས་དང་། ཨོཾ་བཛྲ་དུན་བྷྱོཿཏྲིག་ནན་ཛཿཛཿ ས་མཱ་ཡ་སྟྭཾ། ས་མ་ཡ་ཛཿ ས་མ་ཡ་བཟློག ས་མ་ཡ་བྷྱོ། ས་མ་ཡ་གཏུབས། ས་མ་ཡ་བྱེར། ས་མ་ཡ་རྦད། ས་མ་ཡ་རྦད་རྦུད་ཕཊ་ཡ། འབྱུང་པོ་མཱ་ར་ཡ་ཛཿཛཿ སློབ་དཔོན་པདྨ་འབྱུང་གནས། དབོན་སྟོན་སྐྱེར་སྒང་པ་ཆོས་ཀྱི་སེང་གེ གཉན་སྟོན་སྦས་པའི་རྣལ་འབྱོར། འགྲོ་མགོན་སངས་རྒྱས་སྟོན་པ། མཁས་གྲུབ་གཙང་མ་ཤངས་སྟོན། མཁས་བཙུན་རྒྱལ་མཚན་འབུམ་པ། ཁྱུང་པོ་ཚུལ་ཁྲིམས་མགོན་པོ། བྱ་བཏང་རི་ཁྲོད་རས་ཆེན། སྤྲུལ་སྐུ་སངས་རྒྱས་རྡོ་རྗེ། ཕ་རྒོད་ཐར་པ་དཔལ་བཟང་། དྲིན་ཆེན་སངས་རྒྱས་རྣམ་རྒྱལ། ཚར་ཆེན་བློ་གསལ་རྒྱ་མཚོ། འཇམ་དབྱངས་མཁྱེན་བརྩེའི་དབང་ཕྱུག རྗེ་བསོད་ནམས་ཆོས་འཕེལ། མཁས་གྲུབ་ངག་དབང་ཆོས་གྲགས།«་་་་་ཁ་སྐོང་། »འཇམ་དབྱངས་ཀུན་དགའ་བསོད་ནམས་ལྷུན་གྲུབ། ཤར་ཆེན་ཤེས་རབ་འབྱུང་གནས། མཚུངས་མེད་དམ་ཆོས་བསམ་འགྲུབ། འཇམ་དབྱངས་སངས་རྒྱས་ཕུན་ཚོགས། མཚུངས་མེད་བསྟན་འཛིན་ལྷུན་གྲུབ། འཁོར་ལོའི་མགོན་པོ་བཀྲ་ཤིས་ལྷུན་གྲུབ། ཡང་ན། བསྟན་འཛིན་ལྷུན་གྲུབ་ནས། མཁན་ཆེན་དཔལ་ལྡན་ཆོས་སྐྱོང་། ཡང་ན། སངས་རྒྱས་ཕུན་ཚོགས་ནས་རྡོ་རྗེ་འཆང་ཀུན་དགའ་བསྟན་འཛིན། དྲིན་ཆེན་རྩ་བའི་བླ་མ་རྡོ་རྗེ་འཆང་ཀུན་དགའ་བསྟན་འཛིན་པ་སྟེ། དྲིན་ཆེན་རྩ་བརྒྱུད་ཀྱི་དཔལ་ལྡན་བླ་མ་དམ་པ་རྣམས་ཀྱིས་རྡོ་རྗེའི་སློབ་མ་འདི་རྣམས་ཀྱི་རྒྱུད་བྱིན་གྱིས་བརླབས་པ་དང་། ཁྱད་པར་ཁྲོ་རྒྱལ་རྟ་མཆོག་རོལ་པའི་ལྷ་ཚོགས། གནས་གསུམ་གྱི་དཔལ་བོ་མཁའ་འགྲོ། དམ་ཅན་རྒྱ་མཚོ། ནོར་ལྷ་གཏེར་བདག་གི་ཚོགས་དང་བཅས་པ་རྣམས་ཀྱིས་བསྲུང་བ་དང་བསྐྱབ་པ་དང་སྦ་བར་མཛད་དུ་གསོལ། སྟེང་གདོན་གཟའ་དང་རྒྱུ་སྐར། འོག་གདོན་ཀླུ་དང་ས་བདག བར་གདོན་བཙན་དང་རྨུ་རྒྱལ་འགོང་། ཐེའུ་རང་། རོ་ལངས། འབྱུང་པོའི་གདོན་པ་རྣམས་ཉེ་བར་ཞི་ཞིང་ཚར་བཅད་པར་མཛད་དུ་གསོལ། བྱམས་པ་དང་སྙིང་རྗེ་བྱང་ཆུབ་ཀྱི་སེམས་རྒྱུད་ལ་སྐྱེ་ཞིང་ཚོགས་གཉིས་མཐར་ཕྱིན་ཏེ་ཁྲོ་རྒྱལ་རྟ་མཆོག་རོལ་པའི་གོ་འཕང་ཐོབ་པར་བྱིན་གྱིས་བརླབ་ཏུ་གསོལ། སྟེང་གི་བླ་མ་རྣམས་དང་མཐའ་སྐོར་གྱི་ལྷ་ཚོགས་རྣམས་འོད་དུ་ཞུ། རྟ་མཆོག་རོལ་པ་ལ་ཐིམ། རྟ་མཆོག་རོལ་པ་འོད་དམར་པོ་བདེ་བ་ཆེན་པོའི་རང་བཞིན་དུ་མེར་ཞུ། ཁྱེད་རང་རྣམས་ཀྱི་སྐུ་ལུས་ལ་ཐིམ་པས། ཁྲོ་རྒྱལ་རྟ་མཆོག་རོལ་པ་དངོས་སུ་གྱུར་སྙམ་པའི་མོས་པ་མཛོད། ཛཿཧཱུྃ་བཾ་ཧོཿཞེས་བརྗོད། རྗེས་གཙོ་བོས་ཇི་ལྟར་སོགས་དང་གཏང་རག་གི་མཎྜལ་དེང་ནས་སོགས་སྤྱི་དང་འདྲ། གསུམ་པ་ནི། རྗེས་ཆོག་ཁ་གསོས་བྱིན་གྱིས་བརླབས་ནས། སླར་མདུན་བསྐྱེད་ལ་མཆོད་བསྟོད། འདོད་དོན་གསོལ་བ་དང་། ཡིག་བརྒྱ་ལན་གསུམ། མ་འབྱོར་པ་སོགས་བཟོད་པར་གསོལ། གཏོར་མ་དང་ཚོམ་བུའི་ཡེ་ཤེས་པ་གཤེགས། དམ་ཚིག་པ་རང་ལ་བསྟིམ། དགེ་བ་བསྔོ། སྨོན་ལམ་གདབ། བཀྲ་ཤིས་ཀྱིས་མཐའ་བརྒྱན་པར་བྱའོ། །སྨྲས་པ། ཚུལ་འདིས་བྱིན་གྱིས་བརླབས་དང་བསྒོམ་བཟླས་ལ། །བརྩོན་པ་ལྷུར་བྱེད་ནད་གདོན་བར་ཆད་ལས། །རྣམ་པར་རྒྱལ་བ་སྣང་བྱེད་ཤར་བ་ཡི། །གཡང་ལམ་མུན་པའི་གོ་འཕང་འཇིག་པ་མཚོན། །ཚུལ་འདི་གསལ་བར་བྱེད་པའི་རྣམ་དཀར་དགེ །ལུས་ཅན་བྱང་ཆུབ་སྒྲུབ་ལ་ཕྱི་ནང་གི །བར་ཆད་ཀུན་ཞི་ཚོགས་གཉིས་མཐར་ཕྱིན་ནས། །རྣམ་པ་ཐམས་ཅད་མཁྱེན་པའི་གནས་ཐོབ་ཤོག །ཅེས་ཁྲོ་རྒྱལ་རྟ་མཆོག་རོལ་པའི་རྗེས་གནང་གི་ཆོ་ག་མཁན་ཆེན་ངག་དབང་ཆོས་གྲགས་པས་མཛད་པ་ལ། བླ་མ་དམ་པའི་ཕྱག་ལེན་གྱིས་བརྒྱན་ཏེ་ཉམས་སུ་བླང་བདེ་བར་རྗེས་གནང་གི་ཆོ་ག་ཡིད་ཆེས་པདྨ་རཱ་གའི་མགུལ་རྒྱན་ཞེས་བྱ་བ་འདིའང་དོན་གཉེར་གྱི་ངོར། བནྡེ་ཚུལ་ཁྲིམས་རིན་ཆེན་གྱིས་སྦྱར་བ་དགེ་ལེགས་འཕེལ་བར་གྱུར་ཅིག། །།